Blogipuhvet @ Valgete Ööde Festivalil Viimsis 13. juunil
Blogipuhvet pakub itaaliapäraseid suupisteid ja kooke Valgete Ööde Festivalil 13. juuni "Merelaulude ja veiniõhtul" Viimsi Vabaõhumuuseumi Kingu talu hoovis.
Marko Matvere ja Peep Rauni kontsert algab kell 21.00, aga juba kella 18 alates on kõigil külastajail võimalik tutvuda Itaalia veinimajadega, degusteerida veine ning nautida head toitu.
Blogipuhvetis astuvad sel korral üles Liina (Da Vahtra Residence), Britt (noad-kahvlid), Aire (Lindude toitmine), Silja (Jagatud rõõm), Marju (Minu sahver) ja Pille (Nami-Nami). Menüü on Itaaliast inspireeritud - valikus on daami suudlused, veinirõngikud, focaccia, cantucci küpsised (mitu erinevat!), toorjuustukooki ja muud head paremat.
Tulge kaema ja sööma! Piletiinfo.
Nami-Nami retseptid kokasaates "Lusikas"
Nami-Nami retseptide järgi tehtud kevadisi toite nägi 27. aprilli hommikul Kanal2 kokasaates "Lusikas".
Saatejuht Ingrem Raidjõe kirjutas: "Meie selle nädala kokasaate külaliseks on pühendunud kokandusinimene ja toiduportaali Nami-Nami eestvedaja Pille Petersoo. Rõõmsameelse Pille menüü on tulvil kevadrõõmu - rediseampsud, krõbeda kukeseenekattega sparglid, lambahautis rabarberi ja mündiga ning magusad röstitud rabarberid."
Kui Sul saade nägemata jäi, võid seda järelvaadata Kanal2 veebilehelt.
Saade lindistati Tallinna Vanalinnas asuvas tõeliselt mõnusas ja hubases privaatrestoranis KÖÖK.
Nami-Nami võistluse "Tort isamaale 2013" võitjad on selgunud!
Nami-Nami kokandusportaal korraldas tänavu juba viiendat korda Eesti Vabariigi aastapäeva puhul isamaaliste tortide võistluse “Tort isamaale 2013”. Tänavu esitati tordivõistlusele rekordarv võistlustöid - 104, sealhulgas 87 magusat ja 17 soolast torti. Tordid valmistasid osalejad oma kodus, Nami-Nami foorumikeskkonnas toimunud võistlusele tuli esitada tordi foto ja kirjeldus.
Võistlustöid hindas tänavu žürii, kuhu kuulusid tordimeister Maru, ameerika päritolu Tallinnas tegutsev kondiiter Heidi Park, Pereköögi toimetaja Mari-Liis Ilover, veebiajakirja Perenaine.ee eestvedaja Eva Palu ning Nami-Nami eestvedaja Pille Petersoo. Žürii hindas tortide meisterlikkust, originaalsust, isamaalisust ning isuäratavust. Žüriiliikmed pidid välja valima ning reastama oma kümme lemmikut mõlemas kategoorias. Žürii tunnistas, et just magusate tortide osas oli lemmikute väljavalimine väga keeruline, kuna silmatorkavalt häid võistlustöid oli väga palju ning esikoha oleksid kõik hindajad andnud erinevatele tortidele.
Nami-Nami retseptid nüüdsest ka ajakirjas Kodu&Aed
Alates 2012. a. oktoobrist võib igakuiselt leida Pille Petersoo (Nami-Nami.ee) retsepte ka Eesti loetavaimas ajakirjas Kodu & Aed, sest Pille on selle ajakirja uus köögitoimetaja.
Avanumbris oli Pille sügismarjamenüü, kus tutvustati uusi võimalusi musta aroonia, astelpajumarjade ja pihlakate kasutamiseks köögis.
Õrnsoolatud kalafilee astelpajuga
Liharullid pihlamarjadega ja porgandiraguu
Astelpajukissell krõbeda rukkpuruga ja päikeseline astelpajujook
Sügisene mannavaht õunte ja arooniatega ning virgutav arooniakokteil
Retseptid leiate ajakirjast ning järgmise numbri ilmudes ka siitsamast Nami-Namist.
Vanemad uudised